
	Συναυλία

Η Κύπρος της Καρδιάς μου

 «οὗ μ' ἐθέσπισεν οἰκεῖν Ἀπόλλων»!

με το Στέφανο Πελεκανή

στο Σπίτι της Κύπρου

Την Τρίτη 15 Οκτωβρίου 2024, το Σπίτι της Κύπρου, με τη στήριξη του Υφυπουργείου Πολιτισμού της Κυπριακής Δημοκρατίας, στο πλαίσιο των πολυθεματικών εκδηλώσεων με τίτλο, «Ημέρες Κύπρου», διοργάνωσε τη συναυλία με τίτλο, Η Κύπρος της Καρδιάς μου, «οὗ μ' ἐθέσπισεν οἰκεῖν Ἀπόλλων»! με τον Στέφανο Πελεκανή.

Η συναυλία μνήμης και τιμής πραγματοποιήθηκε με την ευκαιρία συμπλήρωσης μισού αιώνα παράνομης κατοχής μέρους της Κύπρου ως αποτέλεσμα της άνομης εισβολής του 1974. Στη συναυλία παρουσιάστηκαν τραγούδια αφιερωμένα στην «Γλυκεία Χώρα Κύπρο», την «Νήσο των Αγίων» κατά τον Λεόντιο Μαχαιρά, με την συνοδεία σπουδαίων μουσικών από την Ελλάδα, στοιχείο που φανερώνει την αέναη σχέση αλλά και την νοητή γεφύρωση της Κύπρου με την Ελλάδα.
Παρουσία του Πρέσβη της Κυπριακής Δημοκρατίας, κ. Σταύρου Αυγουστίδη και του Διευθυντή του Σπιτιού της Κύπρου κ. Διομήδη Νικήτα, ο Στέφανος Πελεκανής ερμήνευσε τραγούδια με τη συνοδεία του Γιώργου Παπιώτη στο ούτι, του Δημήτρη Στεφόπουλου στο βιολί και του Μανώλη Χριστοδούλου στο κανονάκι. Στη συναυλία συμμετείχαν με σύντομες ερμηνείες ο κύπριος τραγουδιστής, Μιχάλης Βιολάρης και η ερμηνεύτρια παραδοσιακών τραγουδιών, μουσικός, Αρετή Κετιμέ.
Τους ταλαντούχους καλλιτέχνες επιβράβευσε το πολυπληθές κοινό με παρατεταμένο χειροκρότημα.

------------------------------------------------------------------

Ο Στέφανος Πελεκανής είναι ερμηνευτής της ελληνικής παραδοσιακής μουσικής της Κύπρου και του υπόλοιπου ελληνικού χώρου, φιλόλογος, ψάλτης και μουσικός. Έχει ήδη συνεργαστεί με σπουδαία ονόματα στο χώρο της παραδοσιακής μουσικής σε Κύπρο και Ελλάδα και έχει κάνει ήδη περιοδείες στην Κύπρο και στο εξωτερικό. Ο Στέφανος γεννήθηκε στις 3 Φεβρουαρίου του 1987 και από πολύ μικρή ηλικία ασχολήθηκε με την μουσική κάνοντας μαθήματα πιάνου, σολφέζ, θεωρίας της μουσικής, αρμονίας, παραδοσιακής και βυζαντινής μουσικής. Είναι απόφοιτος της παραδοσιακής και βυζαντινής σχολής της Μητρόπολης Λεμεσού και κάτοχος Μεταπτυχιακού Τίτλου του Πανεπιστημίου Κύπρου στην Νεοελληνική Φιλολογία με έμφαση στο Δημοτικό Τραγούδι και στις απηχήσεις του στο Χρονικό της Κύπρου του Λεόντιου Μαχαιρά. Έχει ήδη κυκλοφορήσει δύο ολοκληρωμένες δισκογραφικές δουλειές και όνειρο και ευχή του είναι να μπορέσει μια μέρα να κάνει συναυλίες σε μια ελεύθερη Κύπρο, στη Μόρφου και στην Κερύνεια, στην Αμμόχωστο και στο Καρπάσι και να ψάλλει στον Άη Μάμα, στον Απόστολο Αντρέα και σε όλες τις εκκλησίες μας που έμειναν μισό αιώνα «άψαλτες»!

Σύνδεσμος παρακολούθησης: https://webcast.grnet.gr/room/1607?eventid=16954
16 Οκτωβρίου 2024
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ
ΣΠΙΤΙ ΤΗΣ ΚΥΠΡΟΥ ΚΕΝΤΡΟ ΠΟΛΙΤΙΣΜΟΥ
	Ξενοφώντος 2Α, 10557 Αθήνα
T| 210 3734934   E| spiticy@otenet.gr   W| www.spititiskyprou.gr



[image: image2.png][image: image3.jpg]


